Proteas beveg uiteindelik vuur met vuurDwaine Pretorius van Suid-Afrika (13 Februarie 2021) (Foto: Arif ALI / AFP) Daar was steeds ŉ paar benoude oomblikke – veral toe die bal ná die tiende boulbeurt begin draai het – maar die Proteas het uiteindelik ŉ wedstryd in Pakistan gewen toe hulle die tuisspan in die tweede T20-kragmeting in Lahore met ses geklop het. En die groot held was Dwaine Pretorius. Dié 31-jarige veelsydige speler het met sy spogboulontleding van 5/17 vir Pakistan op die agtervoet geplaas. Hy het van die gevaarlike Babar Azam (5) en Mohammad Rizwan (51) ontslae geraak. O ja, dit is ook die beste boulsyfers deur ’n Suid-Afrikaner in internasionale T20-krieket; ’n kortkoppie beter as Ryan McLaren se 5/19. Saam met ŉ skitterende Tabraiz Shamsi (1/16) het hulle die lopiekrane toegdedraai en vir Pakistan tot 144/7 in hul toegelate 20 boulbeurte beperk. En op ŉ goeie kolfblad sou dit normaalweg nooit genoeg in ŉ T20-wedstryd gewees het nie. Maar kolfwerk-ineenstortings blyk om die Suid-Afrikaners se sterk punt te wees en toe Shaheen Afridi in die eerste boulbeurt vir Janneman Malan (4) terug na die kleedkamer gestuur het, het die Proteas se vertoning ŉ mens aan daardie visvangprogram op TV laat dink: Hier gaan ons alweer. Reeza Hendricks (42) en Pite van Biljon (42) het egter vuur met vuur beveg. Hulle het aggressief teen Pakistan se draaiers gekolf en ŉ goeie vennootskap van 77 lopies om die derde paaltjie geniet. Hoewel hulle kort ná mekaar hul paaltjies weggesmyt het, het David Miller en Heinrich Klaasen koelkop gebly om die Protea-wa deur die drif te trek. Die wenner van môre se derde T20-kragmeting sal dus met die silwerware wegstap. Pakistan 144/7: Mohammad Rizwan 51, Iftikhar Ahmed 20 en Dwaine Pretorius 5/17. Proteas 145/4: Reeza Hendricks 42, Pite van Biljon 42 en Shaheen Afridi 2/18.